Line Barfod (EL), 2009-11-20:
Det er utrolig vigtigt, at vi får nedbragt omfanget af vold i hjemmet, både kvinders vold mod mænd og mænds vold mod kvinder, og især, som også den forrige ordfører var inde på, vold, som børn overværer i hjemmet.
Jeg mener faktisk, at vi er kommet ret langt i Danmark med at få nedbragt vold generelt i samfundet.
Det, at man ikke længere har ret til at slå sit tyende, at man ikke har ret til at slå skoleelever, at man ikke har ret til at slå sin ægtefælle, og at man ikke har ret til at slå sine børn, har betydet, at vold for langt de fleste mennesker i Danmark i dag ikke er noget, man oplever i sin hverdag.
Jeg synes, det er rigtig vigtigt at holde fast i, at det faktisk er lykkedes os at komme ganske langt, men vi mangler endnu et stykke i forhold til den vold, der stadig foregår i nogle hjem.
Den mener jeg der er et meget stort behov for at vi gør en langt bedre indsats for at nedbringe end i dag.
Vi skal sikre en langt bedre forebyggelse ved at lære vores børn i skolen, hvordan man håndterer konflikter på en anden måde end ved at slå.
Det foregår der forsøg med på mange skoler.
Det mener jeg vi burde støtte langt mere op om, altså tage fat i de unge, som ikke har lært det i skolen, og støtte dem i at komme på kurser og lære, hvordan man håndterer konflikter uden at begynde at slå.
Men også i de hjem, hvor man konstaterer, at der er vold i hjemmet, skal man tage fat og se på, hvordan man kan håndtere de konflikter.
Noget af det, Nordjyllands Politi gik i gang med, var at sige, at når de rykkede ud, jamen så kom de med behandlingstilbud.
Vi kan se det i forhold til, at man indførte den såkaldte Østrigmodel for nogle år siden, hvor man gav mulighed for, at det var den voldelige mand, der skulle smides ud af hjemmet, i stedet for at det var kone og børn, der måtte flygte til et krisecenter.
Men man glemte bare den del af det, der handlede om, hvad man så skulle stille op bagefter.
Her er der behov for at sikre, at der bliver behandlingstilbud til manden, at der bliver lagt et stort pres på ham, for at han skal i behandling, så man sikrer, at man faktisk gør noget i forhold til konflikterne.
Men også i de tilfælde, hvor man ikke kan få løst konflikterne, mener jeg, det er utrolig vigtigt, at vi tager det langt mere alvorligt at beskytte dem, der er truede, dem, der er udsat for en stor og alvorlig risiko for at blive slået ihjel.
Jeg kan ikke forstå, at der ikke er en meget bedre beskyttelse.
Jeg kan ikke forstå, hvorfor en overfaldsalarm er noget, som man risikerer at få taget fra sig efter få måneder, hvis ikke man inden da er blevet overfaldet.
Jeg mener, det er rigtig vigtigt, at vi siger, at det er samfundets ansvar at beskytte de her mennesker, og at vi gør noget ved det, og at det skal være meget offentligt kendt, at de mennesker ikke skal ud i, at det er dem, der skal flygte væk fra deres eget liv, men at de skal have ret til at blive i deres eget liv og beskyttes af samfundet mod den voldelige ekspartner.
I forhold til det konkrete forslag om husspektakler mener jeg, det er vigtigt at holde fast i, at ord også har betydning.
Man kan bare se, hvor meget regeringen går ind og ændrer ord i forskellige sammenhænge.
Man ændrer Udlændingestyrelsen til Udlændingeservice, eller man ændrer et ministerium til at hedde Velfærdsministeriet eller andet.
Det er jo, fordi man tror på, at ord har en betydning.
Jeg tror, det er rigtig vigtigt her også at anerkende, at ord har betydning, og at det derfor er vigtigt at få sat nogle til at finde ud af, hvilke andet ord vi kan bruge end husspektakler, og som faktisk kan afspejle, hvad det er for problemer, man kommer ud til.
Det kan godt være, at der så skal flere ord til.
Jeg synes, det er vigtigt at snakke med de betjente, som faktisk rykker ud, og høre dem, hvad det er for nogle overvejelser, de gør sig, og hvad det er, der kunne være godt for dem at have af forskellige kategorier.
Så vi støtter forslaget fra SF.
Vi håber, at der kan blive lavet et seriøst stykke arbejde med faktisk at prøve at inddrage dem, som bliver påvirket af det her ord i deres hverdag, i at finde på nogle andre begreber.